അനീഷിനും കുടുംബത്തിനും ഇനി സായികൃപ യില് അഭയം വര്ക്കല: ശയ്യാവലംബയായി കഴിയുന്ന ഇലകമണ് കിഴക്കേപ്പുറം കെ.പി. സദനത്തില് അനീഷിന്റെ 47 വീടെന്ന സ്വപ്നം പ്രവാസി മലയാളിയുടെ നല്ല മനസിലൂടെ യാഥാര്ത്ഥ്യമായി. ഭാര്യയും രണ്ട് മക്കളുമടങ്ങുന്നതാണ് അനീഷിന്റെ കുടുംബം. കുടുംബം പോറ്റാനുള്ള ഓട്ടത്തിനിടയില് 2015 ഡിസംബറില് സ്കൂട്ടറില് നിന്ന് വീണ് പരിക്കേറ്റാണ് മരപ്പണിക്കാരനായ അനീഷിന്റെ ജീവിതസ്വപ്നങ്ങള് തകര്ന്നത്. തലയ്ക്ക് ഗുരുതരമായി പരിക്കേറ്റ അനീഷിന് ഒരുപാട് ചികിത്സകള് ചെയ്തെങ്കിലും സാധാരണ ജീവിതത്തിലേക്ക് മടങ്ങിവരാനായില്ല. ആറ് വര്ഷമായി കിടപ്പ് രോഗിയാണ്. സംസാരശേഷിയും നഷ്ടമായി. അക്ഷയനിധി എന്നൊരു ജീവകാരുണ്യ സംഘടനയുടെയും മറ്റുചില സുമനസുകളുടെയും സഹായത്താലാണ് ചികിത്സയും നിത്യവൃത്തിയും കഴിയുന്നത്. മനുഷ്യസ്നേഹിയായ മറ്റൊരാളാണ് ബി.ടെക് വിദ്യാര്ത്ഥിയായ മൂത്തമകളുടെയും പ്ലസ്ടു വിദ്യാര്ത്ഥിയായ ഇളയമകളുടെയും പഠനചെലവുകള് നോക്കുന്നത്. ഇപ്പോഴും വാടകവീട്ടില് കഴിയുന്ന ജ്യേഷ്ഠന് കുടുംബഓഹരി രോഗിയായ അനുജന് നല്കി സഹായിച്ചു. ഇതുള്പ്പെടെ നാല് സെന്റ് ഭൂമിയില് കാറ്റിലോ മഴയിലോ ഏതുസമയവും നിലംപൊത്താവുന്ന വീട്ടിലാണ് അനീഷും കുടുംബവും കഴിയുന്നത്. ഇവരുടെ ജീവിതദുരിതം ഒരു സന്നദ്ധസംഘടന വഴി അറിയാനിടയായ പാളയംകുന്ന് ജനതാജംഗ്ഷന് വിളയില് കുടുംബത്തിലെ മോഹന്സിംഗിന്റെയും സരസമ്മയുടെയും മകന് പ്രവാസി മലയാളിയായ ശാന്തിലാലും ജോണി ഭാര്യ റാണിയും നാട്ടിലെത്തിയപ്പോള് ഇവരെ കാണുകയും ഒരു പുതിയവീട് നിര്മ്മിച്ചു നല്കാമെന്ന് ഉറപ്പ് നല്കുകയും ചെയ്തു. അതുപ്രകാരം സ്വന്തം ചെലവില് എല്ലാ സൗകര്യവുമുള്ള ഒരുവീട് ചുരുങ്ങിയ സമയത്തിനുളളില് നിര്മ്മിച്ചു. സായികൃപ എന്ന് വീടിന് പേരും നല്കി. 16ന് രാവിലെ 10.30ന് ശാന്തിലാലിന്റെ കുടുംബാംഗങ്ങള് അനീഷിനും കുടുംബത്തിനും വീടിന്റെ താക്കോല് കൈമാറും.